**Tájékoztató (nem teljeskörű)**

**a telefonos adománygyűjtő szolgáltatást igénybe vevő közhasznú szervezetek számára.**

A 13600 telefonos adománygyűjtő szolgáltatást azon közhasznú szervezetek vehetik igénybe, melyek megfeleltek a NIOK Alapítvány, illetve a négy legnagyobb hazai mobil- és távközlési szolgáltató által kiírt pályázat feltételeinek, valamint ezen vállalatok és az alapítvány által működtetett testület a pályázati anyagok alapján kiválasztotta őket a szolgáltatás használatának jogosultságára.

1. A 13600 telefonszámon keresztül az adományozók egy-egy egyedi azonosító kóddal támogathatják a preferált szervezetet.
2. Ha egy szervezet bekerül a programba, és a 13600 hívószámon keresztül gyűjt adományokat, akkor kap egy egyedi kétszámjegyű kódot, pl.: 05.
3. Az adományozó a telefonszám felhívása után ezen kód beütésével azonosítja a szervezetet.
4. Ezzel elindul az adományozás folyamata a telefonhívás/SMS értékének megfelelően, mely folyamat azonban akkor fejeződik be, amikor a telefonáló megfizeti a telefonszámláját a szolgáltatónak.

A telefonszolgáltatók a NIOK Alapítvány felé minden forgalmi hónap utolsó napja után számolnak el, és a forgalmi kimutatások elfogadása után utalják el a hívásvégződtetési díjjal csökkentett összegeket (mely a várt térülés 95%-a) a NIOK Alapítvány felé.

A NIOK Alapítvány, mint adományközvetítő, az azonosító kódok alapján az összegyűlt összegeket utalja át a szervezetek számára. Egy-egy havi forgalom után az adományok kb. 40 nap alatt érkeznek meg a szervezetekhez. A szolgáltatókkal közösen a NIOK Alapítvány félévente korrekciót végez a fennmaradó 5%-nyi térülés tekintetében, s az így keletkezett további adományokat arányosan juttatja el a szervezeteknek. Esetenként előfordulhat, hogy egyes szolgáltatók nem tudják tartani ezt az ütemet, így a kifizetés késhet. A NIOK Alapítvány mindent megtesz, hogy a folyamat a lehető leggyorsabban lezáruljon.

A folyamat részletei a szervezetekkel kötött szerződésben kerülnek rögzítésre.

A szerződésekkel egy időben a NIOK Alapítvány megküldi a szervezetek részére a program hivatalos logóját, a szervezet egyedi azonosítójával ellátva.

A továbbiakban ezen logó használata kötelező a szervezeteknek az adománygyűjtő szolgáltatással kapcsolatos kommunikációjuk során. A NIOK Alapítvány szerződésben rögzíti a szervezetekkel azt is, hogy az [**NMHH 3/2011. (IX.26.)**](http://net.jogtar.hu/jr/gen/hjegy_doc.cgi?docid=A1100003.NMH&celpara=)rendeletének 3.8 pontja értelmében hogyan és milyen módon számoljon be az adományok felhasználásáról.